R. Zajac, minister zdravotníctva SR: (2006-04-21):
VÚC nemá peniaze, áno. Problém slovenského zdravotníctva je dlhoročné neriešenie problému predimenzovaného, na imperiálnu vojnu stavaného s počtom pacientov v prípade nukleárneho útoku rádovo v desaťtisícoch. Nový návrh nariadenia vlády, ktorý môže vstúpiť do platnosti 1. januára 2007, ukazuje, že sieť zdravotníckych zariadení je predimenzovaná, čo ani nie je tak chybou minulosti ako to, že moderné vyšetrovacie metódy znižujú nároky na hospitalizáciu. Z tohto pohľadu na jednej strane bude treba hľadať nové náplne pre tieto zdravotnícke zariadenia. A predpokladám, že hlavne by to malo byť, ale nie rozhodnutím centrálnej vlády, ale rozhodnutím potrieb a požiadaviek starnúcej populácie a tak ďalej skôr pre dlhodobo chorých, doliečovacie ústavy a v sociálnej sfére. Aj vzhľadom na zvýšenú dostupnosť cez fungujúcu záchrannú sieť predpokladáme, že väčší význam pre akútnu starostlivosť budú naberať tie najväčšie nemocnice. A tieto komplementárne nemocnice, kam nepochybne patrí Humenné, ale aj Vranov, Svidník, Stropkov alebo, ak chcete, Zlaté Moravce, Bánovce ja neviem ešte aké, ak si nenájdu takúto náplň a nebudú mať kombinované príjmy, od poistenca, povedzme, za doopatrovanie cez hospicovú starostlivosť, zo sociálnej sféry a tak ďalej, budú mať naozaj veľký problém prežiť. Ale s plnou vážnosťou hovorím, možno neúspech jednej nemocnice umožní ďaleko kvalitnejšiu zdravotnú starostlivosť inej, ktorej zbytočne tieto peniaze nemohli prísť. Znova opakujem, je to dané v drvivej väčšine absolútnou modernizáciou. Na tú druhú otázku chcem povedať, že podľa mňa nebudem robiť advokáta a už vôbec nie k štrajkovému výboru. Ja si myslím, že tá téma bola zle vedená, tá otázka bola zle postavená, pretože nikto nepochybuje, že zdravotníctvo je zaťažené korupciou. Myslím si, že čo ten kolega Čiernik, ak sa nemýlim, aj Bárta, bol tam aj on, k tomu hovorili, tým oni len popisovali situáciu, aká reálne je. Ja som tam nezachytil, že by povedali, áno, keď nevezmú úplatky, nebudú robiť. A naozaj si myslím, že by to ani nebolo korektné, pán poslanec, takto to interpretovať. Tá diskusia bola veľmi zaujímavá v tej otázke toho nadštandardu napr. vo výbere operátora alebo gynekológa. Samozrejme, na Slovensku je to tak, že sa menej číta a viacej sa hovorí. Keby si boli dobre títo ľudia prečítali to metodické usmernenie, tak by zistili, že jeho význam je niekde úplne inde. Ale na druhej strane chcem povedať, že rezort zdravotníctva aj keď preukázateľne znížil mieru svojej korupcie, ešte stále je v prvej pätici tých rezortov, ktoré sú veľmi zaťažené korupciou. A znamená to aj výzvu pre budúce vlády, jednu, druhú, tretiu, že pridávanie zdrojov môže byť riešenie, ale ešte lepším riešením, ako pridávanie zdrojov do deravého hrnca, je ďalej pokračovať v tvrdých rozpočtových obmedzeniach, tak aby každá koruna slúžila naozaj tomu, komu je určená, a teda poistencovi, a nie tak, aby sa z nej strácalo či 20, či 25, či 30 halierov. A v tejto veci je pre mňa ďaleko menej podstatné, či tam niekto omylom povedal, že sa nebráni zobrať aj „všimné“, a ďaleko viacej bolo pre mňa podstatné, že nebolo počuť jeden racionálny návrh, ako to vyriešiť, okrem toho „chceme viacej peňazí“. A to nie je dobrá správa pre Slovensko, pretože naši poistenci nemajú čo byť strašení  peniazmi, naši poistenci majú právo na takú kvalitnú zdravotnú starostlivosť, akú je naša ekonomika, naša etika, keď už hovoríme o „všimnom“, naša morálka a naša kvalita schopná im poskytnúť. Z tohto pohľadu je každá diskusia nesmierne cenná. (Potlesk.)